text: De Paris le 10e d'Octobre.
  Le Parlement s'assembla le 7e de ce mois, où s'y trouva monsr le duc d'Orleans, le duc de Beaufort, et l'Archevesque de Reims, où apres plusieurs contestations fust donné arrest, portant que S.A.R. sera supplié d'escrire à monsr le Prince qu'il ayt à envoyer ses pretensions par escrit, pour traitter avec le Roy, touschant les seuretez qu'il desiroit avoir de sa Maté, et que cependant deffances soyent faittes à quelques personnes qu'ils soyent, de lever aucunnes troupes, s'ilz n'ont des commissions du Roy scelées pour lever des gens de guerre, lequel arrest sera leur publié et affigé par la ville et fauxbourgs de Paris.
  Le 6e du courant arriva un courier à S.A.R. de la part de mr le Prince, qui a rapporté qu'aupres que ce Prince a esté à Libourne quelques jours, il s'en seroit allé voir à la Force monsr le marquis de ce nom, et de là à Bergerac, où il fut tresbien receu, et ensuitte monsr le marquis de la Force luy estoit venu rendre la visite.
  Les nouvelles de Poictou disent, que le rendez-vous des troupes de mr le Prince devoient estre à Niord.
  Le traicté de mr le Prince de Condé avec le Comte du Doignon est confirmé aux conditions que ce Prince ne pourra faire son accommodement avec le Roy qu'il n'y soit compris, à condition qu'il sera faict duc et pair de France, et receu aux deux ordres de chevallerie, et que ses gouvernements luy demeurent, et ses heritiers y seront continués et maintenus apres sa mort aux charges; que ce Comte baille aussy par emprunt à ce Prince 800/m ℔, 4000 hommes de pied et 1000 chevaux.
  Le traicté du duc de Richelieu est aussy faict avec ledt Prince, aux charges qu'il ne fera point son accommendement avec le Roy qu'il n'en soit compris, scavoir est qu'il sera remis dans tous ses biens que le feu Cardinal de Richelieu, son oncle, luy a laissé par son testa-ment, et qu'il sera aussy remis dans son gouvernement du Havre de Grace, que luy avoit laissé ledt Cardinal. Ce duc a emprunté 300/m ℔ au Comte du Doignon et luy a baillé pour seurté de sa debte tous les meubles exquis qui estoient dans Richelieu, qu'il a fait porter à Brouage chez ce Comte.
  L'on a advis de l'arrivé du Roy à Bourges, ou quelques jours auparavant le Prince de Conty en seroit sorty, et allé à Mourhon; que ledt Prince avoit fait transporter tout ce qui estoit dans la grosse tour, soit de munition de bouche, que de guerre, sans en laisser aucunne chose.
  On mande aussy qu'il y seroit donné un combat entre les troupes du Roy et celles de ce Prince, où il en seroit demeuré 2 à 300 hōes de ce dernier, tant tués que de blessez et prisonniers, dont on attend la confirmation.